**Ktoré firmy získajú titul zodpovedná firma?**

**Poznáme finalistov Via Bona Slovakia za rok 2017**

**16. februára 2018 –**  **O ocenenie Via Bona Slovakia za rok 2017 sa uchádzalo celkovo 48 malých, stredných a veľkých firiem, ktoré pôsobia na Slovensku. Do užšieho výberu posunula hodnotiaca komisia 22 nominácií v 8 kategóriách. Nadácia Pontis každoročne oceňuje výnimočné projekty a zodpovedné prístupy firiem, ktoré menia Slovensko k lepšiemu. Tento rok udelí ocenenie Via Bona Slovakia už 18-sty krát.**

**O hlavné ceny bojujú banka, cestovná kancelária, plavecká škola a dve IT firmy**

Do finále v kategórii Zodpovedná veľká firma posunula hodnotiaca komisia spoločnosti Accenture a Slovenskú sporiteľňu. Accenture podporuje rôznorodé pracovné prostredie, pretože verí, že to urobí firmu silnejšou a inovatívnou. Špecificky vo vzťahu k ženám, firma urobila viacero záväzkov, napr. mať do roku 2025 pomer mužov a žien medzi zamestnancami 50:50. Slovenská sporiteľňa si za svoju prioritu stanovila finančné vzdelávanie. Prostredníctvom svojej sociálnej banky poskytuje bankové služby, finančné vzdelávanie a poradenstvo skupinám, ktoré žiadna iná banka na Slovensku nepokrýva: začínajúci podnikatelia, mimovládky a nízkopríjmové skupiny obyvateľstva. Jej cieľom je prispieť k riešeniu celospoločenských problémov.

O titul Zodpovednej malej/strednej firmy sa uchádzajú IT firma Anasoft, cestovateľská kancelária Bubo a plavecká škola Nereus. Anasoft sa zaoberá technologickými inováciami, ktoré priamo vplývajú na environmentálne prostredie. Rozhodli sa napríklad pre vytvorenie riešenia pre bezpapierovú kanceláriu, čím chcú znížiť dopad na životné prostredie. Poslaním BUBO je rozvíjať slovenské cestovateľstvo. Firma si dáva tiež záležať na tom, aby ich zamestnanci boli vo firme radi a poskytuje im viacero benefitov. Hlavnou motiváciou plaveckej školy Nereus je umožniť plávať deťom z každého sociálneho prostredia a pomôcť športovať komukoľvek, kto po tom túži. Svojich zamestnancov, ale aj rodičov detí zapája do rozhodovacích procesov.

**Ich hlavnými cieľmi sú zodpovedná spotreba a výroba**

Novinkou tohto ročníka Via Bona Slovakia bude Cena za príspevok k napĺňaniu Cieľov udržateľného rozvoja, v ktorej o víťazstvo súperia: PURE JUNK DESIGN, TESCO Stores a WakiVaky. Všetky tri projekty sú zamerané na zodpovednú spotrebu a výrobu. Spoločnosť Pure Junk Design vyrába produkty z odpadového a recyklovaného materiálu. Firma, ktorá spracováva lokálny odpad sa snaží ukázať, že recyklácia a upcycling neznižujú hodnotu produktu. Firma WakiVaky sa snaží taktiež o znižovanie odpadu, hlavne textilného. Preto svoje produkty vyrába ručne na Slovensku z recyklovaných materiálov. Tesco bojuje proti plytvaniu s potravinami. Zámerom spoločnosti je do roku 2030 pomôcť znížiť množstvo potravinového odpadu na globálnej úrovni na polovicu.

**Snažia sa priniesť zlepšenia v oblasti zdravotníctva**

O ocenenie v kategórii Dobrý partner komunity sa uchádzajú farmaceutická spoločnosť – GlaxoSmithKline Slovakia a sieť predajní – Lidl Slovenská republika. Obe svoje pôsobenie dobrého partnera komunity zameriavajú na zdravotnícku oblasť. Lidl daroval 53 novorodeneckým zariadeniam život zachraňujúce prístroje pre predčasne narodené deti v hodnote viac než milión eur. GSK sa zameralo na zlepšenie zdravotných podmienok v rómskych komunitách prostredníctvom zdravotnej mediácie. Zdravotní asistenti, ktorí pochádzajú z Luníka IX., sa snažia zmeniť návyky komunity rôznymi spôsobmi – pozývajú ich na zdravotné prehliadky, ošetrujú poranenia, pomáhajú obyvateľom trpiacimi chronickými chorobami.

**Viac dievčat v IT sektore**

Najpopulárnejšiou kategóriou na Via Bona Slovakia boli Sociálne inovácie, kde sme prijali celkovo 11 nominácií. Komisia tu hľadala projekty, ktoré vedú k vytváraniu inovatívnych produktov s cieľom riešiť spoločenské problémy vo väčšom rozsahu, ale aj inovatívnych medzisektorových partnerstiev.  O ocenenie v tejto kategórii sa uchádzajú aj TESCO Stores s projektom Zníženie potravinového odpadu, Niche s projektom Memonik a Accenture s projektom S♥CODE.

Firma Accenture si uvedomuje, že digitálne zručnosti budú pre dnešné deti potrebné z hľadiska ich budúceho uplatnenia sa v pracovnom živote. Preto sa snaží podporovať zlepšenie výučby programovania na školách a motivuje učiteľov k výučbe programovania už od prvých ročníkov základných škôl. Do projektu sa zapojilo doteraz 5% všetkých základných škôl na Slovensku a zasiahlo to viac ako 10% žiakov. Výnimočnosť projektu spočíva aj v tom, že sa mu darí búrať predsudky ohľadne vhodnosti IT kariéry pre dievčatá.

**Udelíme aj tituly Zelená firma, Skvelý zamestnávateľ a Férový hráč na trhu**

O ocenenie za zodpovedné podnikanie sa uchádza aj prvá bezemisná taxi služba GO4. Medzi finalistami v kategórii Zelená firma, sú okrem nej nominované aj Ikea Bratislava s projektom Druhý život nábytku a Impact Futuristics s projektom Adoptuj úľ. Pozitívnym príkladom v poskytovaní dobrých pracovných podmienok pre zamestnancov, podporu vzdelávania a spokojnosti zamestnancov idú spoločnosti Accenture, Lidl Slovensko a VSE Holding. Tie bojujú o titul Skvelý zamestnávateľ. V spolupráci s Ministerstvom práce, sociálnych vecí a rodiny SR bude na galavečeri Via Bona Slovakia odovzdaná aj špeciálna cena – Zamestnávateľ ústretový k rodine, rodovej rovnosti a rovnosti príležitostí. O špeciálne ocenenie sa uchádza sedem nominovaných firiem.

Medzi firmy, ktoré prichádzajú s výnimočným prístupom k zákazníkom, dodávateľom, či celkovým férovým prístupom, sa tento rok zaradili: Noskin (Svet bedničiek), Orange Slovensko a O2 Slovakia. Firma Noskin podporuje lokálnych farmárov a výrobcov potravín a teda aj samotný slovenský trh. Spoločnosť Orange Slovensko s projektom Deti na nete kladie dôraz na rozumné a zodpovedné využívanie telekomunikačných služieb predovšetkým u detí. Informuje preto o rizikách, ktoré so sebou prináša digitálna doba a ich zamedzení. Osvetový charakter mal aj projekt spoločnosti O2 Slovakia s názvom 17. november, ktorý pripomínal, že hodnoty slobody a demokracie nie sú samozrejmosťou a treba si ich vážiť.

Viac informácií o firmách, ktoré postúpili do finále Via Bona Slovakia, nájdete tu: <http://www.nadaciapontis.sk/clanok/tieto-firmy-postupili-do-finale-via-bona-slovakia/2600>

**Odovzdávanie cien Via Bona Slovakia sa uskutoční 10. apríla 2018 v Starej tržnici. Slávnostný galavečer odvysiela naživo RTVS na Dvojke.**

xxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxxx

**Nadácia Pontis – Silné spojenia & Pozitívne zmeny**

Prepájame firmy, mimovládne organizácie, štátne inštitúcie, komunity a jednotlivcov, aby sme spoločnými silami dosiahli pozitívne zmeny vo vzdelávaní, v zodpovednom podnikaní a v boji proti korupcii a chudobe.